ผลตรวจผู้เสี่ยงสัมผัส นักบอลไทยลีกชาวอุซเบฯ 441 คน เป็นลบ 155 ที่เหลือยังรอลุ้น
กรมควบคุมโรค กระทรวงสาธารณสุข อัปเดตผลตรวจผู้เสี่ยงสัมผัส นักบอลไทยลีกชาวอุซเบฯ 441 คน เป็นลบ 155 ที่เหลือยังรอลุ้น 
กรมควบคุมโรค กระทรวงสาธารณสุข อัปเดตผลตรวจผู้เสี่ยงสัมผัส นักบอลไทยลีกชาวอุซเบฯ 441 คน เป็นลบ 155 ที่เหลือยังรอลุ้น
14 ก.ย. 2563

กรมควบคุมโรค กระทรวงสาธารณสุข (สธ.) รายงานความคืบหน้าผลการสอบสวนและควบคุมโรคติดเชื้อไวรัสโคโรนา 2019 (โควิด-19) กรณีนักฟุตบอลไทยลีกชาวอุซเบกิสถาน อายุ 29 ปี ตรวจพบสารพันธุกรรมของเชื้อโควิด-19 เมื่อวันที่ 10 กันยายน 2563 ที่ผ่านมา ด้วยวิธี RT-PCR จากผู้สัมผัสทุกสถานที่ 441 คน ผู้สัมผัสเสี่ยงสูง 100 คน ผู้สัมผัสเสี่ยงต่ำ 341 คน ให้ผลตรวจเป็นลบ 155 คน รอผลการตรวจ 286 คน ดังนี้
1.สโมสรบุรีรัมย์ยูไนเต็ด มีผู้สัมผัส รวม 47 คน เป็นผู้สัมผัสเสี่ยงสูงทุกราย ทั้งหมดให้ผลเป็นลบ
2.สถานที่อื่นๆ ในจังหวัดบุรีรัมย์ มีผู้สัมผัส รวม 286 คน เป็นผู้สัมผัสเสี่ยงสูง 27 คน อยู่ระหว่างรอผลการตรวจ จะครบการกักกันในวันที่ 24 ก.ย. 63 และเป็นผู้สัมผัสเสี่ยงต่ำ 259 คน อยู่ระหว่างรอผลการตรวจ
3.สโมสรราชบุรีมิตรผล มีผู้สัมผัส รวม 44 คน เป็นผู้สัมผัสเสี่ยงสูง 11 คน ครบการกักกันในวันที่  13 ก.ย.63 และเป็นผู้สัมผัสเสี่ยงต่ำ 33 คน ส่งตรวจทางห้องปฏิบัติการ 43 คน ทั้งหมดให้ผลเป็นลบ ส่วนอีก 1 คน เป็นผู้สัมผัสเสี่ยงต่ำ ไม่ได้ลงเตะนัดอุ่นเครื่อง ผลตรวจเมื่อวันที่ 9 ก.ย. 63 เป็นลบ
4.สโมสรขอนแก่นยูไนเต็ด มีผู้สัมผัส รวม 51 คน เป็นผู้สัมผัสเสี่ยงสูง 15 คน จะครบการกักกันในวันที่ 19 ก.ย. 63  และเป็นผู้สัมผัสเสี่ยงต่ำ 36 คน ทั้งหมดให้ผลเป็นลบ
ผู้โดยสารเครื่องบินเดียวกัน มีผู้สัมผัส รวม 13 คน เป็นผู้สัมผัสเสี่ยงต่ำทุกราย ส่งตรวจทางห้องปฏิบัติการ 6 คน ทั้งหมดให้ผลเป็นลบ
ทั้งนี้ กระทรวงสาธารณสุข โดยกรมควบคุมโรค หน่วยงานสาธารณสุขในพื้นที่ และหน่วยงานที่เกี่ยวข้อง ยังคงดำเนินการตามขั้นตอนการสอบสวนและมาตรการป้องกันโรคของกระทรวงสาธารณสุขอย่างต่อเนื่องจนครบกระบวนการ เพื่อสร้างความมั่นใจให้กับประชาชนชาวไทย จึงขอให้ทุกคนมั่นใจในมาตรฐานการป้องกันควบคุมโรคของประเทศไทยที่มีระบบเข้มแข็ง และขอให้ประชาชนยังคงดูแลป้องกันตนเอง ปฏิบัติตามมาตรการป้องกันโรคอย่างเคร่งครัดและต่อเนื่องเช่นเดิม “สวมหน้ากาก ล้างมือ แยกของใช้ เว้นระยะห่าง ลดแออัด”